হবিগঞ্জ, ২৬ জুন (শীর্ষ নিউজ ডটকম): হবিগঞ্জের মাধবপুর উপজেলার আফজলপুরে মেম্বার প্রার্থীকে  ভোট না দেয়ায় ভোটারদের বাড়িতে হামলা ও ভাঙচুরের ঘটনা ঘটেছে। রোববার মেম্বার প্রার্থী ও তার লোকজনের হামলায় ১০ জন আহত হয়ে। এর মধ্যে গুরুতর আহত ২ জনকে মাধবপুর উপজেলা স্বাস্থ্য কমপ্লেক্সে ভর্তি করা হয়েছে।  মাধবপুর উপজেলার বহরা ইউনিয়নের আফজলপুর গ্রামের আব্দুল আহাদ ৩নং ওয়ার্ডে মেম্বার পদে সিলিং প্রতীক নিয়ে নির্বাচন করেন। নির্বাচনে তিনি পরাজিত হন। তাকে ভোট না দেয়ায় একই এলাকার মন্নর খান, আনিসুর রহমান ও টিপু মিয়ার বাড়িতে মেম্বার প্রার্থী আব্দুল আহাদসহ তার লোকজন হামলা চালায়। এতে মহিলাসহ ১০ জন আহত হয়। এ ঘটনায় এলাকায়  উত্তেজনা বিরাজ করছে।  (শীর্ষ নিউজ ডটকম/ প্রতিনিধি/ জেডআর/ ০২.৪৬ঘ.)